ພາກຕາເວັນອອກສຽງເໜືອ ສະຫະລັດ ຕຽມຮັບມື ກັບພາຍຸຫິມະ ທີ່ເປັນໄປໄດ້
ຄາດວ່າ ຫິມະຕົກໜັກ ແລະລົມແຮງ ຈະປະທະພາກຕາເວັນອອກສຽງເໜືອຂອງສະຫະລັດ ໃນວັນຈັນແລະວັນອັງຄານ ມື້ອື່ນ.
ກົມອຸດຕຸນິຍົມວິທະຍາແຫ່ງຊາດສະຫະລັດ ໄດ້ອອກຄຳເຕືອນ ກ່ຽວກັບພາຍຸຫິມະ ສຳຫລັບບໍລິເວນນະຄອນໃຫຍ່ໆ ຫຼາຍແຫ່ງ ຢູ່ທາງພາກຕາເວັນອອກສຽງເໜືອຂອງປະເທດ ວ່າຈະມີຫິມະ ຕົກໜັກ ແລະ ລົມພາຍຸແຮງ ທີ່ຄາດກັນວ່າຈະສົ່ງຜົນກະທົບຢູ່ ຂົງເຂດດັ່ງກ່າວ ໃນວັນຈັນມື້ນີ້ ແລະ ວັນອັງຄານມື້ອື່ນ ຫິມະຫຼາຍກວ່າ 60 ຊັງຕິແມັດ ອາດຕົກລົງໃສ່ຫົວເມືອງໃຫຍ່ ແລະ ຫົວເມືອງນ້ອຍຕ່າງໆ ຈາກນະຄອນ New York ຫາ Boston ແລະ ຕົກເຂົ້າເຖິງພາກຕາເວັນອອກຂອງ Canada ລະບົບພາຍຸທີ່ຂັບດັນອອກມາຈາກພາກກາງຂອງສະຫະລັດ ຍັງຄາດກັນວ່າຈະນຳເອົາຫິມະລົງມາທາງໃຕ້ໄກຈົນເຖິງນະຄອນຫລວງ Washington D C ແຕ່ນະຄອນຫລວງແຫ່ງຊາດສ່ວນໃຫຍ່ຈະຖືກລະເວັ້ນຈາກສະພາບ ທີ່ມີການຄາດຄະເນໄວ້ ສຳຫລັບຈຸດຕ່າງໆຢູ່ທາງພາກເໜືອສຸດນັ້ນ ການສັນຈອນໄປມາໃນພາກຕາເວັນອອກສຽງເໜືອ ດ້ວຍລົດ ລົດໄຟ ແລະ ເຮືອບິນ ແມ່ນ ຄາດກັນວ່າ ຈະມີການລົບກວນຢ່າງໜັກໜ່ວງ ໃນຂະນະທີ່ພະຍຸດັ່ງກ່າວນັ້ນ ພັດຜ່ານຂຶ້ນ ມາທາງແຄມຝັ່ງພາກຕາເວັນອອກ ລົມທີ່ພັດແຮງ ນອກຝັ່ງມະຫາສະມຸດ Atlantic ຍັງອາດຈະກໍ່ໃຫ້ເກີດມີນ້ຳຖ້ວມຕາມແຄມຝັ່ງອີກໄດ້ ຫິມະທີ່ຄາດກັນໄວ້ລ່ວງໜ້າວ່າ ຈະຕົກລົງມາຈາກພະຍຸຫິມະນັ້ນ ແມ່ນຈະຕິດຕາມມາ ດ້ວຍ ພາຍຸຫິມະລູກນ້ອຍ ທີ່ຈະນຳເອົາຫິມະມາຕົກໃສ່ໃນບາງບໍລິເວນດຽວກັນນັ້ນ ຫຼາຍ ຊັງຕີແມັດຕື່ມອີກ ຊຶ່ງຄາດກັນວ່າ ຈະມີຜົນກະທົບໃນອີກມື້ນຶ່ງສອງມື້ຂ້າງໜ້ານີ້